钦定古今图书集成/理学汇编/字学典/第078卷 > 王氏法书苑 > 《薛稷杂碑》前人
## 钦定古今图书集成/理学汇编/字学典/第078卷 > 王氏法书苑 > 《薛稷杂碑》前人

书贵得法，然以点画论法者，皆蔽于书者也。求法者，
当在体用备处，一法不亡，浓纤健决，各当其意，然后
结字不失疏密合度，可以论书矣。薛稷于书得欧、虞、
褚、陆遗墨至备，故于法可据。然其师承血脉，则于褚
为近。至于用笔纤瘦，结字疏通，又自别为一家。然世
或以其瘦快至到，又似不论成法者也。刘景升为书
家，祖师锺繇、胡昭，皆受其学。然昭肥繇瘦，各得其一
体。后世不谓昭不及繇者，观其笔意，他可以不论也。